Diari Oficial de la Generalitat Valenciana


Sumari del DOGV 4117, del 30-10-2001 (2001/10441)

ACORD de 25 de setembre de 2001, de la Comissió Territorial d'Urbanisme de Castelló, relatiu a la modificació puntual núm. 42 del Pla General de Benicàssim.
------------------------------------------------------------------------------------------------------------------------------------------------------------

### Dades del document

Número de DOGV
:   4117

Data del DOGV
:   30-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/10690


Data del document
:   25-09-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * pla d'urbanisme

ACORD de 25 de setembre de 2001, de la Comissió Territorial d'Urbanisme de Castelló, relatiu a la modificació puntual núm. 42 del Pla General de Benicàssim. [2001/X10159]
  
Vist l'expedient relatiu a la modificació puntual núm. 42 del Pla General de Benicàssim, i de conformitat amb els següents:
  
Antecedents
  
Primer. El ple de l'Ajuntament de Benicàssim va acordar exposar al públic la modificació per Acord de 31 de maig de 2001, la qual cosa es va portar a terme mitjançant anuncis inserits en el periòdic El Mundo de 8 de juny de 2001, en el Butlletí Oficial de la Província de 16 de juny del 2001 i en el Diari Oficial de la Generalitat Valenciana de 14 de juny del 2001. Transcorregut el període d'informació al públic, durant el qual es van presentar tres al·legacions, el ple va aprovar provisionalment la modificació en la sessió de 7 d'agost de 2001, després d'això l'expedient va tindre entrada en el Servei Territorial d'Urbanisme, per a la seua aprovació definitiva, el 16 d'agost de 2001.
  
Segon. El projecte consta de memòria i plànols.
  
Tercer. L'objecte de la modificació és doble: d'una banda, es delimita una nova unitat d'execució denominada Termalisme; d'una altra, s'ajusta l'alineació del carrer del Pontatge en el traçat actual del viari.
  
a. Delimitació de la unitat d'execució Termalisme.
  
Es delimita mitjançant la modificació aquesta unitat d'execució, la superfície total de la qual és de 41.565,5 m2, que incorpora terrenys classificats com a sòl urbà, sense modificar la seua ordenació detallada.
  
Dins d'aquesta unitat es troba el carrer del Termalisme, qualificat de via pública pel pla. Mitjançant la delimitació de la unitat s'estableix el model de gestió que possibilitarà l'obtenció pública i la urbanització d'aquest vial.
  
b. Ajust d'alineacions del carrer del Pontatge.
  
El carrer del Pontatge, segons indica la memòria de la modificació, és de titularitat municipal i es troba obert al trànsit públic. El planejament vigent proposa, amb una amplària semblant a l'existent (10 metres), un traçat corb de major radi, que ocupa sòls de titularitat privada i que qualifica part del viari actual de sòl hoteler i habitatge unifamilar aïllat. D'aquesta manera s'ajusta l'alineació a la realitat de la infraestructura.
  
Amb aquesta modificació es redueixen les superfícies de les zones de qualificació lucrativa: la UFA (unifamiliar aïllat) es redueix en 323,98 m2 de sòl, i l'HOT (hotelera) en 264,04 m2 de sòl. La superfície qualificada de sistema local d'espai lliure s'incrementa en 289,89 m2 i la superfície viària s'incrementa en 298,13 m2.
  
Quart. No s'han emés informes sectorials.
  
Fonaments de dret
  
Primer. La tramitació de la modificació ha sigut correcta, de conformitat amb el que estableixen els articles 38 i següents de la Llei 6/1994, de 15 de novembre, Reguladora de l'Activitat Urbanística (LRAU).
  
Segon. La documentació està completa, a l'efecte del compliment del que estableix l'article 27 de la LRAU.
  
Tercer. La modificació que s'examina suposa la introducció d'alteracions en l'ordenació detallada d'una zona del sòl urbà, que delimita una nova unitat d'execució i ajusta el traçat d'un vial.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i, en aquests casos, l'administració gaudeix d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que està vedat a la resolució autonòmica d'aprovació qüestionar la interpretació de tal interés formulada pel Municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar en aquest cas a dur a terme un control de mera legalitat del contingut de la modificació. En el cas que ens ocupa la modificació s'ajusta a criteris de racionalitat i de millora de l'interés públic i no vulnera cap precepte legal, per la qual cosa no es pot efectuar cap inconvenient a la seua aprovació.
  
Quart. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament la modificació puntual núm. 42 del Pla General de Benicàssim, relativa a la creació de la unitat d'execució Termalisme i a l'ajust del vial el pontatge.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.